Holomisa kap terug ná ANC-tirade oor ‘teemeisie’-twietBantu Holomisa, leier van die UDM. (Foto: Karen Sandison/ANA) Bantu Holomisa, leier van die UDM, het verder uitgevaar teen die ANC se Jessie Duarte nadat die ANC hom gekap het toe hy na haar as ŉ “teemeisie” verwys het. Die ANC het gister uitgevaar teenoor Holomisa oor dié twiet wat hy gemaak het in reaksie op ŉ ander sosialemediagebruiker se twiet. Dié gebruiker het Holomisa se aandag daarop gevestig dat Duarte, adjunk-sekretaris-generaal van die ANC, tydens ŉ dokumentêre SAUK-program na Holomisa as ŉ “diktator” verwys het. Die gebruiker het ook gesê dat Duarte oneerbiedig is en destyds bloot voormalige pres. Nelson Mandela se persoonlike assistent was. Holomisa het hierop reageer deur te sê Duarte het destyds vir hulle by Shell House tee aangedra. Die regerende party het in reaksie op Holomisa se twiet ŉ beroep op UDM-lede gedoen om hulself van hul partyleier se “misoginistiese neigings” te distansieer in aanloop tot Vrouedag. “Hierdie blatante minagting asook verkleinering van vroue het geen plek in ŉ demokratiese samelewing wat nie seksisme duld nie,” het die ANC in ŉ verklaring gesê. Adjunk-sekretaris-generaal van die ANC, Jessie Duarte (Foto: Bhekikhaya Mabaso/ANA) “Ons moet almal wat plesier daaruit put om vroue te mishandel en te ondermyn, isoleer en verwerp. Terwyl Vrouemaand aanbreek, doen ons ŉ beroep op alle toonaangewende mans in die UDM om weg te beweeg van Holomisa se misoginistiese neigings. Hy moet veroordeel word deur alle Suid-Afrikaners wat daartoe verbind is om die demoon van seksisme en die onderdrukking van vroue uit ons samelewing te ontwortel,” lui die verklaring. Die ANC het verseker dat hy bankvas agter Duarte staan en gesê Holomisa se twiet is ŉ groot belediging – nie net vir Duarte nie, maar ook vir vroue in die ANC-beweging asook Suid Afrikaanse vroue in die algemeen. “[Duarte] se opofferings en bydraes tot die struggle vir vryheid en die heropbou en ontwikkeling van ons land kan nie geringgeskat of uitgewis word deur ŉ seksistiese etiket nie,” het die ANC gesê. Holomisa het dit intussen op Twitter duidelik gemaak dat hy min gepla is oor die ANC se tirade. “[Duarte] dink sy het ŉ lisensie om ander te beledig en wanneer hulle reageer, speel sy die geslagskaart. Sy sal iemand moet kry om te boelie, nie vir my nie.”